ОБЩИНСКИ СЪВЕТ-СОЗОПОЛ - Протокол №24/30.11.2021 г.\nПонеделник, 06 Декември 2021 07:31\nПротокол №24/30.11.2021 г.\nНа 30.11.2021 г. при условията на чл. 28 а от ЗМСМА и чл. 29 а(1) от Правилника за организацията и дейността на Общински съвет – Созопол, неговите комисии и взаимодействието му с общинската администрация, под ръководството на председателя на Общински съвет Созопол - Георги Пинелов през онлайн платформа ZOOM се проведе двадесет и четвъртото редовно заседание на Общински съвет Созопол.\nГ. Пинелов: Добро утро, колеги! Добро утро, г-н Министър! Добро утро г-н Кмете, добро утро г-жо Нейкова! Колеги, 9:30 часа e,предлагам да започваме. И днес сесията ще бъде излъчвана освен през платформата ZOOM, чрез която ние заседаваме и през фейсбук страницата на Общински съвет Созопол. Съгласно нашият правилник и изискванията на Закона за местната самоуправление и местната администрация е необходимо да направим проверка на кворума, поименно и с включена камера от ваша страна, за да се вижда присъствието на общинските съветници във видеоконферентната връзка.\nПроверка на кворума:\nГЕОРГИ ПИНЕЛОВ -ТУК\nЖЕЛЯЗКО ИВАНОВ - ТУК\nСТАНИМИР АНДОНОВ – ТУК\nАНЕТА ФИЛИПОВА – ТУК\nАНДРЕЙ НИКОЛОВ – ТУК\nСТИЛИЯНА НИКОЛОВА -ТУК\nСТАМАТ СТАМАТОВ – ТУК\nДИМИТРИНКА ГОСПОДИНОВА – ТУК\nМИЛЕНА ЖЕЛЕВА – ТУК\nКРАСИМИРА ГЕРМАНОВА – ТУК\nКАТЯ СТОЯНОВА - ТУК\nСВЕТЛАНА ЛУЛЕВА – ТУК\nСТОЙЧО НЕДЕЛЧЕВ – ТУК\nЦВЕТЕЛИН ГЕОРГИЕВ – – – – – – – – – – – – –\nПАНАЙОТ РЕЙЗИ – – – – – – – – – – – – –\nИЛИЯН СТЕФАНОВ – ТУК\nЦВЕТАН ИВАНОВ - ТУК\nВ момента присъстват петнадесет общински съветника, имаме кворум и откривам официално ДВАДЕСET И ЧЕТВЪРТОТО редовно заседание на Общински съвет - Созопол.\nКолеги, днес в нашето заседание ще бъдат включени министъра на културата – проф. Велислав Минеков, както и Областния управител на област Бургас проф. Мария Нейкова. Те ще ни запознаят със случващото се около остров „Св. св. Кирик и Юлита”. Знаете, че това е една болна тема за нас, така че ще бъде интересно за нас да разберем до къде са стигнали евентуални разговори, срещи, така че проф. Минеков, давам Ви думата да ни запознаете със ситуацията.\nпроф. Велислав Минеков - министър на културата на Република България: Здравейте дами и господа, ще ви наричам скъпи приятели ! Зад нас стои наистина една добра цел, едно добро намерение и наистина трябва да го извършим до край. Аз имам надежда. Имам вече сериозни поводи за надежда и напълно е нормално вие да задавате въпроси какво съм свършил до тук. Както знаете вече минаха месеци от както съм се захванал с тази задача със свети Кирик и Юлита и възнамеряваме там да изпълним всичко така, както е било предложено в концепцията преди 11 години. Концепцията, която бих казал случайно намерих, не получих, наистина е много добре сътворено с изключително добри намерения по отношение на острова. Работено в продължение на повече от година. Вътре са имената на единадесет български специалиста, професори, бивши директори на Института за недвижимо културно наследство, какъвто е проф. Тодор Кръстев, каквато е г-жа доц. Кандулкова, която впрочем вече ще ни представлява в Комисията за световно наследствата в ЮНЕСКО и време е да се захванем. Ще ви информирам постепенно какво се случва в този период.\nАз видях един опит за меморандум между България и Франция по отношение на остров „Св. св. Кирик и Юлита” за изграждане на световен център на културата със съдействието на двете страни. За съжаление този меморандум не беше в една добра форма. Нямаше задължаващ статут. Не беше наистина едно добро предложение от всички което съм прочел. Съответно от френска страна такъв меморандум не е получен, а първи опит е от 2020 година, януари месец. От там, разбира се, аз започнах срещи с г-жа Рубин – посланик на Франция в България. Имахме с нея вече пет срещи. Едната от срещите се проведе съвместно с вицепрезидента г-жа Илиана Йотова и общо взето основната тема на всички тези срещи е съдбата на св. Кирик и Юлита. За да съм сигурен за какво става дума точно, помолих Инспектората да направи допълнителна проверка и да разгледа състоянието на целия сграден фонд, който е на острова. Изобщо за ситуацията доколко е възможна консервация и реставрация, използване на сградите. Първата радостна вест беше от Инспектората, че сградата на военното училище може да бъде възстановена. Не е проблем. Няма премръзнали части. Няма премръзнал бетон. Състоянието е отлично. Отлично доколкото вие познавате самото състояние достатъчно добре, но е възможно за реставрация въпреки всичко, което е извършено вътре. Въпреки тези покушения, въпреки тези безобразници, които са изнесли всичко, което представлява метал – тръби, жици, кранове и този парапет от виенско ковано желязо, какъвто парапет не може да бъде повторен, сградата може да се възстанови и то така, както е по проект. Това би могло да е музеят на Созопол и аз съм сигурен, че един ден ще го преместим от този нещастен обем, който е в центъра и ще го сложим там, където му е мястото. Освен това ще го обогатим с артефакти. Има достатъчно възможности и с това трябва да започнем – със сградата на музея. Допълнително като световен център на културата можем да използваме сградата на Общината, където съответно да бъдат настанявани световни артисти, имена. Можем да имаме част, където да бъде представен Френския институт. Можем да имаме амфитеатър. Изобщо всичко така, както е предложено в концепцията. Аз не знам вие дали сте я виждали тази концепция, ако ли не, ще трябва да ви я изпратя на диск. На хартия е нещо огромно. По-добре на памет, да разгледате за какво става дума. Тя започва още от най-древната история отпреди 6 000 г. пр. Хр.с първите цивилизации. Много интересно като история, за съжаление завършва с изключително тъжна съдба, оставен без намерения за реализация. Както ви е известно, аз имах преди месец две срещи в Париж. Едната беше в ЮНЕСКО, а преди тези две срещи се включихме във видеоконферентен разговор с г-жа генералния директор Азуле и президента Румен Радев. Тя е много добронамерена към нас и е готова да ни помага при всички обстоятелства, което за мен е щастие. Първата среща беше след това със заместник-генералния директор на ЮНЕСКО по културата г-н Отоне и му представих желанието за спасяване на о-в „Св. св. Кирик и Юлита”. Той самият е архитект от Чили. Архитект-специалист в подобни обекти. За съжаление той е специалист в обекти на културата, които са пострадали от война. В нашата ситуация много напомня за обект пострадал от военни действия. Както знаете там даже са се снимали военни филми от екипа на Холивуд и Бояна филмс. Имахме тежък разговор с него. Той беше запознат с концепцията. С намеренията. Бяха одобрени. След това имах среща с директори на паметниците на Франция. По същия начин с него споделих и други проблеми, които се отнасят за опазване на недвижимото културно наследство в България. Беше интересно, но с тези теми ще ви запозная друг път. Също така ще помага и със своите закони, които са действащи и служат за опазване на културното наследство – конкретно Закона „Мауро”, който действа вече почти 100 години, е довел до ренесанс, но в същото време този закон, който във Франция е за опазване на културното наследства е безмилостен към хората, които унищожават. Аз видях как беше отнет замък, не просто къща на някоя улица. Имахме чудесен разговор и за паметници на Франция. Това беше първата среща. Миналата седмица отново бях в Париж и първото, което е наистина голямо събитие, което не е отбелязано в медиите, а това е може би най-голямото събитие откакто съм министър, България се завърна като член в Комитета за световно наследство. Едва ли си представяте, какво нещо трябваше да се случи, за да се сдобием с тази чест. Освен това не е само чест, а от голяма полза за нас, дори и в конкретния случай със св. Кирик и Юлита. Ние там ще имаме представител. Ние там ще можем да насочваме грижи към България, евентуално финансова подкрепа и разбира се морална подкрепа към всичко, което вършим. Преди асамблеята на ЮНЕСКО рано сутринта имах разговор с господин заместник-генералния директор Отоне. Отпратих му официална покана. Поканата му я приложих в писмен вид и се надяваме януари месец той да дойде, и да го посрещнем в Созопол, за да може да разгледа целия обект. Да знаете, че съм му наговорил чудеса. Изобщо съм се старал по всякакъв начин той да дойде и да ни обърне внимание, защото много разчитам в този случай на ЮНЕСКО. След това имах среща с министъра на културата на Франция, отново по същия проблем. Тя беше запозната въпреки, че една предишна среща която тя ми определи не се състоя, тъй като трябваше да дам клетва като министър още веднъж, но ние прехвърлихме срещата. Аз съм ѝ много благодарен, тя е трудно достъпна, но срещата се проведе и имахме дълъг разговор по отношение на проблемите ни. Припомних ѝ моите предишни посещения, предишните разговори, и получих обещание. Подаване този път на ръка, но наистина сериозно подаване на ръка, в което настояваме за меморандум. Вчера получих съобщение от посолството на Франция, че още тези дни те ще представят проект за меморандум и да ви кажа щастлив съм, ще имаме меморандум, защото дами и господа, ние не сме вечно на тези постове, ще бъдем някъде другаде, някой тук ще ни замени. Свиквайки този меморандум аз ще задължа всеки следващ министър да следва тези релси, от които няма да има излизане - т.е. това да се състои. Не е възможно. Няма да сме същите - нито министрите, нито посланиците, нито кметовете, нито общинските съветници, но това трябва да се случи и аз ще настоявам. Това, което съжалявам е, че нашата среща е в този формат, защото ми се искаше да стисна ръка на всеки един от вас, да говоря с всеки един от вас по отделно. Това са много тъжни работи с тези компютри.... Щях да бъде щастлив да съм сред вас, но се надявам до определени дни нещата да се променят, да можем да се видим, да ви дам подробности. Моля ви за въпроси, след което ще ви дам отговори и продължавам, че в министерството мелницата няма спиране.\nГ. Пинелов: Благодаря ви, министър Минеков! Г-н Янакев, имате думата!\nТ. Янакиев: Господин Председател, благодаря! Уважаеми г-н Минеков, първо искам да изкажа благодарността си първо към Вас, затова че Държавата във Ваше лице и в лицето на Министерство на културата и Министъра на културата се ангажира доста сериозно с остров „Св. св. Кирик и Юлита”. За нас това не е само един местен паметник на културата или място, което е свързано с нашата древна култура. Аз мисля, че „Свети св. Кирик и Юлита” заема и може да заеме още по-достойно своето място, като цяло в историята на България и земите, които са били обитавани тук още от древността. Искам да ви кажа, че за нас, поне за мене, е много добра новината, че е подписан меморандум. Това означава, че са дадени рамките, в които ще се движим оттук нататък и оттук нататък политиката и на държавно ниво и на общинско ниво спрямо остров „ Свети св. Кирик и Юлита”.\nБих искал да разбера обаче повече, евентуално срокове, в които би се осъществило това нещо, защото е доста мащабно. Това, което разбрах аз от вас в нашите разговори, които ние проведохме, е доста мащабно и във финансово изражение, и като човешки потенциал, и ресурси. Предполагам, че това ще интересува най-вече и нашите местни хора, а иначе според мен извън всякакво съмнение е, че местната общност приветства това начинание остров „Св. св. Кирик и Юлита” да се превърне в едно място на история култура, изкуствата, където те ще бъдат експонирани. Това е моят въпрос към Вас да разясните в какъв времеви диапазон биха могли да се случат всички тези хубави неща? Благодаря, министър Минеков!\nПроф. Минеков: И аз Ви благодаря! Ще ви отговоря веднага - веднага след подписване на Меморандума трябва да изготвим оценки на целия проект. От това, което имам предварително като стойност за решаване на цялата концепция, сумата наистина е впечатляваща – това може да достигне 200 милиона лева. Не е задължително да тръгнем незабавно с реализация на абсолютно всичко. Струва ми се, че е по-добре постепенна реализация - от обект на обект, за да може това да тръгне и за да може да привличаме хора и да може това да носи все пак печалба на Община Созопол. В противен случай ще отнеме страшно много време и ще се забавим, но би могло и би било добре да започнем с изграждането на музея. Аз се надявам да се съгласите или ще ми кажете, че не съм прав. Ще ви слушам. От там нататък от френска страна ще искат комисия, която да изготви оценки. Съответно от наша страна аз отново ще помоля комисия от Института за недвижими паметници на културата и ще искаме проект: какво би отнело това като време, като допълнителна работа, какво може да се предложи от българската държава за консервация и реставрация? За съжаление бюджета ни за консервация и реставрация, това което видях през тази година е буквално нищожен. Представете си три милиона лева имаше заложени за реставрация и консервация при пожелани 9 милиона. Те двете цифри са относително скромни от това което знаем. Има една добра вест - за новия програмен период се задават едни два милиарда и половина. Това е много сериозна сума, които ще минат през Регионално развитие и които са насочени към културни центрове - музеи, театри съответно от тяхната приложимост, енергийна ефективност. Сумата е впечатляваща и на всяка цена Министерство на културата трябва да потърси едно наистина сериозно искане по отношение на „Св. св. Кирик и Юлита”, това е напълно възможно. Аз го вярвам и това е напълно възможна финансова помощ, с която може да тръгнем. При затруднение ще поискам помощ от Министерски съвет, но бюджетът, първоначалния ми се струва с неочакван обем от 180 - 200 милиона лева. 211 млн. лв е субсидията годишната, наричаме я бюджет, която получава Министерство на културата. Помислете си за каква сума става дума, но започваме с комисия за оценки. Не трябва да се спира нито за момент, не трябва. Утре може да има друг министър, искам да бъдете изключително настоятелни. Независимо кой и какъв е, всеки ден да питате какво става..? Защото аз съм го видял, иначе никой няма да си мръдне пръста и няма да ви обърне внимание, и ще се надявам да бъде такъв какъвто и както го пожелаете. Благодаря!\nГ. Пинелов: И аз благодаря, министър Минеков! Госпожо Нейкова.\nМария Нейкова – Областен управител на област Бургас: Благодаря ви уважаеми господин Председател на Общински съвет Созопол, уважаеми господин Кмет, уважаеми госпожи и господа общински съветници, министър Минеков, щастлива съм че имам възможност да присъствам на виртуалното провеждане на заседанието. Изпращам ви специални поздрави от кмета на община Приморско и от Общински съвет Приморско, на чиято сесия присъствах преди малко, и от където в момента се включвам. Благодаря на министър Минеков, за това, че ми спести неудобството, колко много му досаждам и как всяка седмица съм в Министерство на културата и по отношение на остров Кирик и Юлита и на него и на зам- министър Славов. Благодаря му за това, че и той като мен превърна в своя кауза осигуряване на необходимите средства за реставрация и консервация на остров „ Св. св. Кирик и Юлита”. Благодаря на жителите на Общината, които поставиха пред мен като Областен управител този въпрос. Действително министър Минеков ви запозна с хронологията по отношение на реализираните срещи и намерения за търсенето на помощ, където аз също имах среща с френската посланичка и по отношение на ЮНЕСКО, където ги запознах с писмо-искане да подкрепят искането на министър Минеков - искането за осигуряване на необходимите средства за остров „Св. св. Кирик и Юлита”, защото считам, че този остров е безценно богатство и той е част от световното културно наследство. Това което считам, че е необходимо да добавя към хронологията от дейности предприети от министър Минеков и неговия екип е, че проведох среща с представител на една израелска организация, която по аналог на ЮНЕСКО събира информация за паметници на културното наследство, които да бъдат финансирани. Министър Минеков е много прав за това, че необходимите средства, както сме говорили с него многократно, биха могли да дойдат от новия програмен период и ние с него имаме основната и сериозна задача, получавайки подкрепата на ЮНЕСКО за това остров „ Св. св. Кирик и Юлита” да бъде сред приоритетните за България проект, финансирани по новия програмен продукт, това според мен е възможно. Преди време така осигурихме средства с министър Стефан Данаилов, да почива в мир, за изграждането на „Паметник на религиите” в Стара Загора и аз съм убедена, че и сега с изключителната активност и подкрепа в лицето на министър Минеков ще успеем да осигурим необходимите средства. Използвам възможността също така да благодаря и на Кмета на общината и на Председателя на Общинския съвет за изключителната активност, която проявяват поставяйки пред мен, като Областен управител въпроси, които касаят общината. В този ред на мисли очаквам подкрепата на министър Минеков и по отношение на още един остров, който също така се превърна за мен в кауза, като Областен управител и става въпрос за остров Свети Иван, за осигуряването на необходимите средства. Считам, че този остров - археологически резерват който сега е с национално, но той също така би могъл да придобие и световно значение. Разбира се поставени са пред мен и много други въпроси, въпроси които касаят осигуряването на средства, въпроси и за изграждането на градски парк и детска площадка в Созопол, които да подобрят още повече облика на Созопол и средства за почистване на речните корита. Пак казвам: Благодаря ви за това, че сте сред най-активните по отношение на решаване на проблемите на Община Созопол. Министър Минеков, ще очаквам да каже нещо за остров Иван, защото това е другият много важен проблем. Благодаря на Министерство на културата във Ваше лице и на Министерски съвет и за предоставените вече в управление на Община Созопол паметници на недвижимото културно наследство знаем, че с решение на Министерски съвет има предоставени в управление на Община Созопол с мойто скромно настояване..\nПроф. Минеков: Нека да вървят нещата едно след друго. И за свети Иван ще мислим, но наистина и там представлява изключителен обект. Нещо което ще бъде интересно за всички да чуете това са наши разговори – предложения, които бяха зададени с госпожа генералния директор на ЮНЕСКО и със заместник-генералния директор, в момента подготвяме Закон за изменение и допълнение в Закона за културните наследства. Досега, както ви е известно собствениците на имоти с историческа стойност, които са с културна ценност обикновено биваха само задължавани. Някои от вас созополчани, ама вие сте много млади така като ви гледам, със сигурност си спомняте, че преди тогавашната служба „Паметници на културата” подпомагаше собственици и ги подпомагаше с материали, които по онова време трудно се намираха - дори с цимент, тухли, дървен материал за облицовка на къщите и тази помощ постепенно изчезна, и беше забравена. Едно от обещанията, които дадох в ЮНЕСКО е да променим закона, така че собствениците на подобни обекти, на подобни постройки и архитектура да получават помощ от държавата и да се създаде бюджет, с който да им помагаме. Няма значение дори дали това е в Созопол, Несебър или Пловдив. Наистина собствениците трябва да чувстват подадената ръка на държавата. Само със задължения няма да се случи и виждаме, че не се случва. Напротив, продължава разрухата и Законът трябва да бъде достатъчно свиреп и от другата страна, когато някой пожелае да разруши паметник на културата той да му бъде отнет и спасен от държавата. Надявам се, че сте съгласни.\nГ. Пинелов: Благодаря, професор Минеков. Госпожо Германова, имате думата.\nКрасимира Германова: Благодаря Ви, господин Пинелов! Благодаря ви господин Минеков, за нас сигурна съм, че всеки един колега ще се присъедини към моето мнение и е огромна чест, когато един министър присъства на заседание на Общински съвет Созопол. Благодаря Ви за усилията, които полагате защото това е една сага, която е от много години. Колеги които са общински съветници от много години, знаят че положихме изключително много усилия с много предложения и искания този остров да се развива, да бъде под различна форма било то държавна, било под общинска. Нашата идея това да не се руши, защото е емблематична за Созопол, така че в този смисъл Благодаря Ви! Благодаря Ви, за хубавите думи които сте казали за Созопол. Казвам го защото останах с убеждение от едно предишно ваше изказване. Изказване, че ние сме малко по-нещастна община и мизерстваща. Радвам се, че сте се уверили, че не е така. Да премина към въпроса: да разбирам ли, че статута на този остров ще остане държавна собственост и държавата в лицето на Министерство на културата ще се погрижи за това той да се развива в рамките на следващите, надявам се колкото се може по-малко години, дори и ние, които сме тука да видим резултата от всичко това, което години наред сме се мъчили да направим, защото споменахте, че това ще е в плюс. Да, ще е в плюс защото една добре направено организирана сграда, един добре направен организиран музей ще бъде нещо, което ще привлича туристите, но от финансова гледна точка при положение, че това е държавна собственост, бихте ли ми казали как виждате нещата да има финансова изгода и за община Созопол, точно, специално от този остров? Благодаря ви!\nМинистър Минеков: И аз Ви казвам, благодаря! Казахте, че сте се почувствали огорчена от думите ми за бедността но Община Созопол. Това съм го казал в смисъл, че общината не е способна да намери 200 милиона лева, с които да започне консервация и реставрация. Без държава няма да се случи тази работа. Наистина. Аз да Ви кажа много вярвам в този обект. Много съм се запалил и той е в моето въображение, не знам във вашето, но като част от моята професия и моят занаят е моето въображение и си представям музея, преставям си и галериите, представями си и амфитеатъра. Представям си музея в цялата му обиколка от първия до последния етаж. Представям си и този културният център, където ще използваме или тази медицинската част и съм абсолютно убеден, че може да се реализира. Когато ще има и посещаемост целогодишно. Няма да е свързана само с летния туризъм и Държавата целия този обект трябва да го върне на Община Созопол и да заработи в полза на Община Созопол. Да работи за държавата няма смисъл. Държавата не винаги е добър стопанин. Не трябва да имате толкова доверие. Ако вие не се грижите за този обект, не съм сигурен доколко държавата ще прояви усилия. Така че един ден целият този обект, работещ, трябва да бъде към Община Созопол и да носи печалба на общината. Убеден съм, че тази печалба ще бъде наистина сериозна и ще бъде един значителен приход в бюджета, и тогава вече вие ще бъдете една богата община.\nК. Германова: Благодаря Ви г-н Министър, уверена съм, че така ще се случи, ако всички го мислим по този начин. Благодаря Ви и само да ви попитам дали има някаква възможност ние също да видим този проект, в който вие толкова въодушевено се разхождате мислено.\nМинистър Минеков: Аз ще ви изпратя на някаква памет концепцията. Не я намирайте за остаряла, въпреки че е правена преди 11 години, звучи съвременно и днес. Имаме право да направим и промени. Това, което не ви харесва в концепцията, ще кажете: имаме други намерения, имаме други идеи. Всъщност вие сте тези, които да определят бъдещето на острова и аз се надявам, че вие ще бъдете изключително взискателни и ще настоявате, както ви казах – всеки ден, всяка седмица. Благодаря Ви!\nГ. Пинелов: И аз Ви благодаря, проф. Минеков. Колеги, други въпроси? Г-жо Лулева имате думата!\nС. Лулева: Министър Минеков, това което ни съобщавате е прекрасно. Всички ние сме изключително доволни за това, че в крайна сметка с острова ще се случи нещо. Мен това, което ме притеснява повече, Вие засегнахте отчасти и темата, но понеже имам преки наблюдения, че не са приключили изцяло реставрацията и консервацията, дори проучванията на този остров. Преди да се прави каквото и да било на него е редно да се проучи абсолютно всяко едно кътче, за да може да се премине към следващ етап. За съжаление отчасти Вие засегнахте темата, че за консервация, реставрация и проучвания е поискана една голяма сума. В последствие тази сума е намалена, но тези средства са от изключителна важност и от там трябва да се започне. Не се ли стартира проучването в пълен обем на този остров - консервацията и реставрацията, няма как да се случи по-нататъшното му развитие. За съжаление последните десет години, защото на този остров бе стартирано проучването му в далечната 2008 от покойния наш съгражданин, изключително допринесъл много за археологията в града ни – проф. Божидар Димитров, но за съжаление поне през последните десет години средства от държавата бяха отпуснати в един много малък обем и то само за консервация. Имаше една българо-американска фондация, която в годините, посредством обучение на студенти отделяха средства и правеха проучвания, съвместно с български археолози от самото начало на проучването на острова, но от последните три години тази фондация вече не идва в България заради ковид ситуацията в целият свят. Въпросът ми е: имате ли предвиждания, заложени ли са в бюджета тези средства и още както се казва в най-кратки срокове да се стартира този проект, защото и за мене това е от изключителна важност и не трябва да се пропуска нито един момент да се проучи този остров. Той е изключително ценен от археологическа гледна точка. Благодаря!\nПроф. Минеков: Благодаря Ви, г-жо Лулева, искам да ви кажа, че грешите. Средства за консервация и реставрация изобщо не са били ползвани в последните десет години с изключение за консервация, които са за теренни проучвания, които са нищожни и са част от бюджета за сезонна работа при теренни проучвания. Теренните проучвания се водят повече от десет години. Вече са към своя край, а това което трябва да продължи то ще бъде разрешено, но това не засяга изобщо намеренията ми за реставрация на сградния фонд. Това е напълно възможно да се случва дори и при продължаващите теренни проучвания. Допълнително сме обещали да създадем база за подводна археология. Струва ми се, че някой от обектите би бил подходящ за настаняване на базата за проучвания и подводна археология. В момента работещите в подводна археология разполагат с някаква стая в читалището, което е пак някаква мизерия. По отношение на средствата за консервация и реставрация заварих един приключил бюджет. Приключил във всяко едно отношение. Остана ми честта да се подписвам на решения на отделните комисии. Нищо повече от това. Преди осем дни имахме тежък разговор с министъра на финансиите, където искам почти удвоявяане на бюджета на Министерството. Този бюджет, който е субсидия и печалба е 244 милиона, ние искаме да го покачим с още 188 милиона. Не е възможно да се работи в тази мизерия. Това го обяснявам навсякъде, включително и пред журналистите. Не е възможно. Мизерията ражда нещастие. Мизерията ражда чудовище и част от това чудовище е историята със св. Кирик и Юлита. Без средства няма да стане. Отново ви казвам. Представете си само, че сумата за консервация и реставрация в бюджета е 3 000 000 лв. при пожелани 9 000 000, разбирате ли тази сума просто е комична, за нищо не става. Няма къде да се използва. Хиляди обекти стоят в полуразруха, не можем да помогнем. Няма и достатъчно специалисти впрочем. Института за културно наследство за последните десет години беше доведен до пълен колапс! Четиридесет и пет души от които единадесет специалисти, които могат да подпишат становища. И знаете ли какво чакане е там? Всеки обвинява института – те не могат да работят, те не се справят…как да се справят! Всеки ден получаваме по 200 кг. хартия – как да се справяме? Институтът е бил 2 800 служители и доведен до 45. Разбирате ли ме за какво говоря. След като десет години имаше временно изпълняващ, почти всеки ден имаме разговор с него. Защото всеки ден получавам по 20 и 30 жалби. Не мога да насмогна. Има хора, които са чакали три години, шест години, осем години. Имаше случай на човек, който е чакал становище дванадесет години. Представяте ли си за какво става дума. Имаме затруднения - пак финансови, с намирането на специалисти. Изключително сложен е образователния процес на един специалист, който може да дойде на работа в Института за недвижимо културно наследство и когато след тази образователна битка и победил в конкурс в Министерството той да бъде назначен срещу начална заплата от 900 лв., той със сигурност ще ни напусне веднага. Това са резултатите от мизерията в бюджета на министерството. Имаме разговор с арх. Петров, който е директор на Института незабавно да покачим бройките на специалисти поне с още 60 човека до 120 души. В момента преместваме института там, където му е мястото, тъй като е било давано пода наем на различни фирми с цел печалба, с цел облага за някои личности. Връщаме го там, където е било построено за институт. Архивът, който в момента е в нещастно състояние, в мазето на Министерството има своето хранилище, което е също там и изобщо Институтът ще започне своята нормална работа. Аз съм щастлив, че все пак това се случи, но наистина нещата са понякога много мъчителни и за да върнем оборота и за да върнем състоянието на института ще бъде нужна година, може би две, може би три. Благодаря Ви!\nС. Лулева: Благодаря, министър Минеков за отговора.\nАндрей Николов: Уважаеми г-н Министър, уважаема г-жо Областен управител, първо искам да изкажа благодарности както от мое име, така и от името на обществеността на град Созопол, как за толкова кратко време успяхте да докарате казуса до такова ниво. Чест и почитания, за което. Св. Сирик и Юлита е едно много свято за древността и стратегическо в наши дни и беше крайно време да се случат тези неща, защото беше кощунство да се изостави този сграден фонд и всичко да тъне в забрава и саморазруха, за което наистина ви благодаря! Целият този проект, който ще се случи в едно обозримо бъдеще, казахте че може нито ние, нито Вие да сме на тези постове, на които сме сега и се надяваме това някой ден да стане факт, но исках да изложа една амбиция и надежда от страна на Общината и на жителите, защото жителите дори бяха събрали и подписи за това. Ако може, понеже острова е държавна собственост, да ни бъде отдаден под формата на концесия или под някаква друга форма „Провлака” и алеята с кейовата част да бъде поддържана от страна на Общината, както и хидротехническото съоръжение – говоря за тетраподите. Знаете, че лятото особено след ковид кризата и икономическата криза, главно туристите са българи, което не е зле, но те пътуват с колите си, бихме искали ако ни се отдаде тази възможност да удовлетворим техните нужди, ако ни се даде провлака, да го използваме за настаняване на известна част на колите, а алеята и кейовата част за облагородяване, и да могат да си правят разходка до острова туристите. Знаем, че културно историческото наследство е пряко свързано с туризма, знаем че излизаме от темата и от ресора ви, но наистина ще бъде добре да бъдат заделени средства не само за този обект, но и за други, за да може България, а и Созопол да заемат своето заслужена място на туристическата карта и в световен мащаб. Благодаря!\nПроф. Минеков: И аз Ви благодаря, г-н Николов, естествено това не е единствената ми грижа в министерството - св. Кирик и Юлита. Впрочем аз трябва да дойда скоро до вас, тъй катотрябва трябва да извърша инспекция. Трябва да отида до Бегликташ. Трябва да отида до Мишкова нива – там нещата не са добре. Възнамерявам с кмета на Малко Търново да посетим село Сливарово. За там имаме също добри намерения. Това нещастно и позабравено село може да се превърне в прекрасен туристически обект и естествено ще бъда и в Созопол, само че не знам кога, защото напрежението е много голямо. Имало е период, в който се е настоявало този провлак да се превърне в паркинг. Смятате ли, че това е добро намерение? Изобщо като Общински съвет убедени ли сте, че провлака трябва да бъде паркинг! Вижте, помислете го, но имайте предвид, че масовия допуск на хора води да щети, защото заедно с добрите туристи влизат и хора, които не са с добри намерения. В момента острова се охранява от Министерство на културата, за което министерството плаща от бюджета си и всеки месец тази охрана е почти 5 000 лв., което е наистина сериозна сума. Това не е обществено поръчка, която се е случила по мое време. Може би ще има някаква промяна в този вид охрана. Дали да не бъдат просто лица, които получават заплата там. Може да излезе по-евтино за министерството и на по-добра цена, но когато е имало възможност за такива свободни обиколки нещата така са се развили, че един торпеден катер, съветско производство, е бил нарязан на парчета, изкаран, и изнесен без никой за разбере. Кораб са откраднали, г-н Николов, кораб. Представяте ли си! Трябва да сме изключително внимателни. Ако ще се осъществява достъп вижте и решете как и по какъв начин, но да не допуснем щетите, които са се случили в това нещастно минало. Работата наистина тук е с две страни. Внимавайте, обсъдете го на общински съвет и го решете.\nГ. Пинелов: Благодаря Ви, проф. Минеков! Колеги, други въпрос? Заповядайте г-н Бардуков.\nХристо Бардуков: Г-н Министър, г-жо Областен управител, г-н Кмете, Председател на Общински съвет Созопол, уважаеми съветници, колеги, приятели, аз съм в Инициативния комитет за опазване на остров св. Кирик и Юлита и първо искам да ви благодаря затова, защото много се говореше през годините този остров да стане туристически, дори хазартен комплекс, който да привлича богати туристи. Мина се през какво ли не и в крайна сметка всичките тези идеи доведоха до това да се стигне да се крадат кораби и разруха. Вашето желание, вашият ентусиазъм и обединението, което имат властимащите в Созопол вървят в правилната посока заедно с неправителствените организации, този остров да бъде запазен, точно като най-големия принос за Общината ще бъде, както и вие споменахте, г-н Министър, не тридесет и пет дневен туристически сезон, а 365-дневен, от което най-много ще спечелят и жителите на Созопол, и съответните села, защото като се увеличи бюджета ще има с какво да се работи, и във всички населени села в Общината. Искам да Ви благодаря и да апелирам към Вас, дори и в утрешния ден, както Вие казахте, че и да не сте министър, не веднъж сте изразявали своите идеи като гражданин, Вашата подкрепа дали като министър, дали като културен деец и пазител на българщината и обединени заедно няма да допуснем тези коварни идеи за хазартни туристически комплекси да връхлетят остров св. Кирик и Юлита. А относно паркирането, както г-н Николов спомена, идеята беше в момента има едни сложени фургони, които не са никак красива гледка, като влизаш в Созопол, а пък имаме проблем с паркирането в Стария град, а пък този малък парцел отстрани, временно докато се осигури финансиране за рехабилитацията на острова, като бъде разчистен, като бъде даден за управление на Общината, да бъдат осигурени дори и 30 паркоместа - би било от полза за следващите 2-3 години, за да може да се влезе в резервата Стар град на Созопол и да се разгледат неговите красоти, защото знаете, че Созопол е богат и на параклиси, богат е и на други исторически забележителности, които заслужават да бъдат видяни. ……..\nИскам да Ви благодаря, бъдете здрави и се надявам в най-скоро време всички да се съберем в Созопол с неговия уют и гостоприемство на Созопол и неговите граждани.\nПроф. Минеков: Благодаря ви, г-н Бардуков! Скъпи приятели, налага се да приключвам. Очаквам вашите намерения, вашите съвети. Г-н Бардуков, бъдете винаги гражданин. Не мълчете. Говорете, защото както ви казах преди малко, мълчанието ражда чудовища. Надявам се да продължим със съвместни усилия. Много се радвам, че бях за малко сред вас, но много повече ще се радвам да се запозная с всеки един от вас. Все пак Созопол ми е на сърце. Някои знаят причината. Там е и моето детство. Там е моята младост, там е моето израстване дори и работа, така че аз съм част от Созопол, а и по линия на майка ми, и от Бургас. Благодаря Ви, налага се да ви напусна!\nГ. Пинелов: Благодаря Ви, проф. Минеков, надявам се добрите Ви намерения, които сте започнали на острова и в частност и на нас като Община да продължат, и за в бъдеще, за да се получи нещо красиво, а и ще очакваме от вас концепцията за да можем с колегите, а пък и гражданите да се запознаят с нея. Благодаря Ви още веднъж! Хубав ден Ви желая! Г-жо Нейкова….\nПроф. Мария Нейкова: Аз също исках да благодаря за възможността да се включа в заседанието на Общински съвет Созопол. Може би паркингът е необходим, но ви давам един съвет за размисъл - дали там няма да е по-добре да бъде изградена базата на Центъра по подводна археология! Винаги съм на линия да подкрепя вашите искания и съм много щастлива, ако успеем да осигурим необходимите средства макар и за стартиране на проекта за остров св. Кирик. Аз също мога да ви изпратя този проект, защото при последното си ходене в Министерство на културата, вече разполагам с него, така че още в петък мога да ви го предоставя. Благодаря ви!\nГ. Пинелов: Благодаря Ви, и Вие с доста неща ни запознахте. Всички знаем, че Вие сте добър приятел на Созопол. И Вие имате сантименти към Созопол, така че Ви благодарим и на Вас за всичко това, което правите, както и каузата която сте взели присърце с проф. Минеков, така че надавам се да докараме тази цялата процедура до край, да се случи нещо хубаво, красиво и позитивно, защото както някой от предходните колеги каза през годините ни бяха обещавани много неща: че едно ще се случи, че второ, че трето. Тук виждаме, че действително нещо се случва. Има движение в цялата ситуация, така че ви благодаря, проф. Нейкова, както на Вас, така и на проф. Минеков и с общи усилия да доведем нещата до един по-позитивен край.\nПроф. М. Нейкова: Аз ви благодаря за въпросите, които поставяте и за доверието, което имате към мен. Бъдете здрави и до съвсем скоро в любимият Созопол!\nГ. Пинелов: Благодаря Ви! Много здраве и на Вас, хубав ден!\nКолеги, да продължим по същество нашата работа в процеса на разговора се включи и колегата Цветелин Георгиев, така че сме шестнадесет от седемнадесет общински съветника и съгласно чл.35 ал.6 от нашия правилник, продължаваме с въпроси и питания към г-н Тихомир Янакиев – кмет на Община Созопол.\nИмате думата за въпроси.\nИмате думата думата г-жо Лулева:\nС. Лулева: Здравейте, колеги! Господин Кмете, искам отново да задам един въпрос, който най-вероятно е досаден за всички нас, но става въпрос за дървата в Община Созопол. Защо ще засегна отново тази тема? До мен достигна жалене от жители в общината, които не са си получили още дървата към днешна дата, а вече настъпва декември месец. Това от една страна. От друга страна не знам дали ви е известно, но е настанало така едно напрежение, относно реда, по който се доставят дървата. На мене ми е известно, че дървата се доставят от различни доставчици-превозвачи, но искам да попитам: на какъв принцип, по какъв начин и как е организирано това нещо, защото има хора, които са заплатили своите дърва още през април месец тази година и още не са ги получили, за сметка на други, които са си платили през септември тази година и месец след това вече са ги получили дървата? Как е организиран целият процес по доставянето на дървата? Някой контролира ли начина на извозване и доставка на дървата, защото не е редно да си заплатил дървата през април, а да не си ги получил още за сметка на някой, който ги е заплатил септември месец? Това създава напрежение у хората. Дали това е някакъв пропуск от страна на превозвач, на общинско горско, на кметове? На мен ми е известно, че имаме една практика, всички, който си фактурира дървата и кметовете по населени места получаваха информация за хората, които са фактурирали, и според времето когато са го направили гледаха да има баланс. Дори е имало случаи, в които и да не могат да доставят примерно 10 кубика първо им се доставят 5 кубика, и след известно време, и другите 5 кубика, но винаги да има ред на постъпилите плащания. При кметовете имаше информация за хората, които са си платили, сега доколкото ми е известно няма такава пълна информация при кметовете за всички хора, които са заплатили дървата. Въпросът ми е реда и начина, по който се доставят дървата до жителите от превозвачите, някой контролира ли самият процес и най-вече кога ще се задоволят на 100% нуждите на всичките хора от общината?\nТ. Янакиев: Благодаря, г-жо Лулева, въпросът ви е изключително актуален. Той стои от няколко месеца. Относно принципът, по които се доставят дървата гледахме да има баланс, да има ред при доставка на дърва, съобразно постъпилите плащания. Не знам дали знаете, но Общинско горско предприятие има ангажимент да предостави дървата на временен склад в гората. Оттам нататък топката е в превозвача. Много правилно попитахте, дали кметовете играят важна роля в този процес и аз ви казвам: да, те играят важна роля в целия този процес, защото, след като Общинско горско предприятие нарязва дървата, нарежда ги в съответните отдели и оттам нататък започва точно този процес, при който кметовете или секретарките са събрали бележките и след това се дават от самите кметове на съответните превозвачи, които да започнат да носят дървата. Затова ви казвам, че изключително важна е ролята на кметовете и конкретното и почтено отношение на превозвачите към процеса за доставка на дървата.\nКъм настоящия момент на времеви складове има почти 1000 кубика дърва, тоест в момента Общинско горско предприятие може да достави поне на 200 семейства дърва, ако има кой да ги изнесе. Дърва не се дават по 10 кубика, а се дават по пет кубика, независимо че пролетта бяхме сюрпризирани с една Заповед от министъра, който казва, че трябва да се намалят добивите на дървесина с около 30%. Освен това трябва да кажем, че дървата се добиват от различни терени. Някои терени са по-лесни за добив, други са по-трудно достъпни и съответно извозването на дървата от тях става по-трудно. Дървесината е от различен вид. Има дърва, които могат да се дадат за огрев, но има и дърва, които са добити, маркирани са и не трябва да се използват за огрев, а те са за трупна дървесина. Аз не приемам подхода дърва добивани за дървесина да бъдат давани за огрев. Относно въпроса Ви дали се упражнява контрол ще ви кажа, че той се упражнява от Общинско предприятие озеленяване и гори на терен и от подвижната стража на РДГ Бургас. Бяха констатирани случаи, при които дърва, които са фактурирани за жители от община Созопол бяха занесени и разтоварени в село Маринка. По случая са взети мерки. За мен това е недопустимо. Апелирам да се заявяват дърва от местното население и то от хора, които наистина имат нужда от тези дърва. Изключително трудно е да се хване системата в това нещо. Именно така беше и с дървата в село Маринка и подкрепям моята теза, защото ако ние се фокусираме да снабдяваме хората, които имат нужда от общински дърва, то тогава количествата от дърва, които се заявяват ще бъдат по-малко от сега заявените количества, и няма да се притесняваме от състоянието на гората. Защото това е една друга тема, която също ще разгледаме, но не сега. Относно това, дали местното население е задоволено пак ви повтарям: сече се тогава, когато времето позволява. Когато констатирах, че има някакви нередности се взеха мерки. Направиха се промени в кадровата политика на горското предприятие и в начина на работа. Сега обсъждаме варианта за другата година сроковете, които са за фактурирането и доставянето на дърва да се изтеглят, и да се скъсят и успоредно с това да не се допуска това нещо, защото тази практика не е правилна, и вече втора година откакто аз съм кмет да се заявяват дърва през април, а пък дървата да се доставят през октомври не ми харесва. Аз помня времето, когато имаме доставка на дърва и през месец март на заявени дърва от предходната година. Предполагам, че и вие си го спомняте, но искрено се надявам, че ние няма да го допуснем това. Около 60 – 70 % от хората са снабдени с дърва. Имаме дърва на временен склад стига времето да позволява. Всеки ден се секат дърва. Днес ще се проведат процедури и ако някой от участниците не е съгласен, и той обжалва това означава, че ние ще бъдем блокирани за следващите 14 дни, т.е. трябва да минат обжалванията и така нататък, и чак след това да може да се сече дървесина, което също е специфика, но пък не ме кара мен да се оправдавам. Аз ви запознавам с техническия процес на добив на дървесина от А до двора на съответния човек. Това е, което имам да ви кажа.\nСветлана Лулева: Аз имам предложение: като контрол дотук, от това което ми казахте, стигнах до извода, че реално при превозвачите има някакви нередности, защото извозвайки дървата не се съгласуват с кмета, на съответното населено място, защото той играе съществена роля.\nТ. Янакиев: Не винаги. Не всеки път.\nСветлана Лулева: За да може всичко да си върви регулярно, ако може да бъде направена система на работа, така че всички, които заявяват дървата, най-добре кмеът на селото си познава хората и най-добре може да играе тази роля, нека той да получава своевременно пълната информация, на 100% за хора, които са си платили и оттам нататък, ако ще и 20 превозвача да има. Това е свободен пазар, превозвачите могат да бъдат безкрайно много, да се съгласуват с кмета, за да не се получава това напрежение, което никому не е нужно. Другата тема, по която искам да ви запозная, предполагам че и други хора са ви сигнализирали, става дума за бездомните котки. Популацията им е много бърза и има определени места, където има страшно много бездомни котета. Преди това го имахме същия проблем с кучетата, само че доброволец вие сте наясно със ситуацията, е обособил място, където ги взима, ваксинира ги и съответно тези кучета се прибират. Сега пък имаме нашествие на котки. Има създадена организация „Четири лапички”, аз разговарях с нейния председател г-жа Елена Котакова. Те поставят едни касички из града и събират там макар и малко средства, за да могат да кастрират котетата, но те повече от това не мога да направят. Те могат да се погрижат за тези котки и след това да ги върнат пак в града от мястото, от където са ги взели, но това не намаля количеството, и бройката на тези бездомни котета. Аз обичам животните, но не съм на мнение, че навсякъде около мене трябва да има котета, затова поех инициативата да ви дам предложение понеже тази организация не могат, нямат такава тежест работете в тази посока за проучване на Европейски програми, да се направи един приют за котета. Вие ще имате пълното тяхно съдействие, но просто трябва да се направи нещо по въпроса. За съжаление туристите, които пристигат лятото в Созопол, особено руснаците те много обичат котета, хранят ги, котетата се размножават и става безконтролно положението. Благодаря!\nТ. Янакиев: Госпожо Лулева, искам да ви благодаря за въпроса, защото както се смеем така и в рамките на добрия тон, но това си е наистина много сериозен проблем за Созопол. Искам да се върнем пак на проблема с дървата. Кметовете контролират процеса как хората от съответното село плащат дървата на 99%, т.е. фактурите, които идват при горските индивидуално са около 1 на сто, т.е. парите за дърва се носят от кметовете ли от техните секретарки. Освен това направих съвместна среща с директорите на горското и кметовете на населените места, и беше взето решение кметовете по населени места да си определят превозвачите. Миналата година в едно от населените места със съответният превозвач имаше проблем. Имаше бали да събира, да изнася. Ние искахме лятото да снабдим населението с дърва. Имаше дървесина. Ние посочихме друг превозвач, но се вдигнаха едни големи гюрултии и аз съм разпоредил на Горското да работят дотолкова, доколкото са техните правомощия, т.е. те имат ангажимент до рязане, изнасяне, подреждане на фигури на временен склад, сортиране и те са до там служителите на горското. От този момент нататък започва ролята на превозвачите и кметовете, защото кметовете знаят кои хора са с малки деца, кои са възрастни, кои са болни хора, които трябва преоритетно да получат своите дърва, така че това е по снабдяването на населението с дърва. Ако Общински съвет прецени може да направим една среща и да променим изцяло начина на работа, а аз това нещо си го мисля и за мен е правилно, когато си платиш в рамките на четири дни да си получиш дървата. Затова трябва дървата да са готови - ние да можем да добием дървесината до юни месец и до август месец да са раздадени по селата, и да остане за октомври месец само Черноморец и Созопол. Със сегашния директор- инженер Киров, сме обсъдили стратегията, която трябва да се води. Мислим, че ще бъде подкрепен от кметовете. Аз смятам да ги привикам, да видят какви са проблемите, защото имаше хора, които получаваха социална помощ за отопление и си заявиха дървата късно. Заявиха се септември месец, но това са хора социално слаби, крайно нуждаещи или хора в неравностойно положение.\nОтносно бездомните котки: Аз виждам, че стават все повече. Ще видя какви са приходите и спрямо миналата година и ще видя дали можем да отпуснем една по-сериозна сума за кастрация на котки и кучета, но пак не повече от 10 000 лв., което е крайно недостатъчно. Ние избрахме оферта, която е най-ниска. Имаше и доста сериозни цени от порядъка на 100 лв. на животно и в зависимост от това мъжко ли е или женско. При всички положение и това опира до пари. По отношение идеята за приюта много пъти това ми се е въртяло в главата. Моето семейство също обичаме животните и ние имаме куче, котки. Даже по-миналата година на мене ми отровиха две котки. Тоест има наши съграждани, които тровят животните. Не мисля, че този е начинът, ако някой си мисли, че по този начин се е отървал от това животинче, защото от отношението ни към животните показва, какво ще бъде отношението ни към хората. Аз съм отворен към темата, ако вие знаете някоя програма или начин за привличане на средства да направим такъв приют аз с удоволствие ще приема предложението. Има и други общини, които имат този проблем и би могло станем такъв център с приют за котки, което от една страна при едно добро финансиране по някаква програма ще се разреши едни житейски проблем, какъвто е с котките.\nГ. Пинелов: Благодаря Ви, господин Янакиев, г-жо Германова имате думата!\nКрасимира Германова: Благодаря Ви, господин Пинелов! Господин Кмете, на предното заседание зададох въпрос, на който вие казахте, че ще ми отговорите писмено. Да, получих. Благодаря на господин Пинелов и администрацията на общинския съвет за това, че препратиха тази версия на отговор! Защо казвам версия? Господин Кмете, надявам се това не е неглижиране на човека, общински съветник задал въпроса, а е допусната грешка на човека, който е изготвил този отговор. Мисля си и моята препоръка към Вас е, когато общински съветник зададе въпрос, много моля адресирайте този отговор към общинския съветник, да може да бъде и чрез председателя на общинския съвет, но би следвало да бъде адресирано отговор на Общината към общинския съветник, а до председателя на общинския съвет да е информация във връзка с дадения въпрос. За отговора виждам, че съгласно това, което сте ми написали тази част от горския фонд първоначално, за която бившият шеф на горското предприятие каза, че е спорна в крайна сметка това е било една неистина и този имот е изцяло държавен. Ако ми позволите, господин Пинелов, и към вас така не знам дали в случая имате вина, във никакъв случай не ви обвинявам, и във връзка с предходни въпроси, които госпожа Лулева зададе, мисля че е добре кметовете на населени места да присъстват на тези заседания. Разбирам, че те не получават линкове. Прощавайте, пращайте им линкове. Ако кметовете по населени места присъстват и са на линия, мисля че отговорът би бил много по-лесен и за господин Янакиев, и съответно, мисля че, и отговора за общинският съветник би бил много по-лесен. Благодаря!\nГ. Пинелов: Ще изпреваря само господин Янакиев, за да отговоря на въпроса, който към мен поставихте, въпреки че Вие знаете г-жо Германова и да ви уведомя, че още след предната забележка, която ми беше отправена и преди това, бяха изпратени, и в момента са изпратени линковете на имейли на кметовете. Нито един до момента, като изключим господин Деспов, не се е включил до този момент на наше заседание, така че нямам представа. Може би сте била подведена, че не им се изпращат линкове. Нямам представа аз също ще го проверя, за да не бъда голословен като говоря, но аз съм се разпоредил да бъдат изпращани линкове и те да се включват. Пак казвам единствено господин Деспов се включва незнайно поради какви причини в нашите заседания. За другите кметове всеки да си отговаря. Не искам да има противопоставяне между Общински съвет и кметове. Ето в момента гледам, че единствено господин Росен Деспов е на линия и повярвайте ми не информираме избирателно определени кметове.\nКрасимира Германова: Не, господин Пинелов, не го приемайте като обвинение, а като едно напомняне.\nГеорги Пинелов: Не. Аз също съм длъжен да ви обясня. Ето сътрудничката ми казва, че преди шест дена са били информирани всички кметове, така че нека да бъдат така добри, гледам в момента г-н Иван Динев изскочи от екрана на господин Цветан Иванов. Както преди доста време коментирахме, че това не е присъствие от негова страна и той трябва да си присъства самостоятелно на отделен екран. А колкото до други кметове нямам представа, но преди 6 дни са били информирани с изпратен линк. Това е отговора от моя страна.\nГаля Георгиева: Искам да поднеса извиненията си към госпожа Германова, че така е приела отговора, но единствената причина да го оформя по този начин е, че все пак и протокол се води в Общински съвет, а самите въпроси да бъдат правилни - дали тези думи са били в зададените въпроси, но все пак и председателят на Общинския съвет и да е наясно, че писменият отговор е получен, така че се извинявам. Следващия път вече ще бъде в отделно оформено писмо, както информация до председателя на общинския съвет, така и отговор до съответния общински съветник задал въпроса. Благодаря!\nГ. Пинелов: Благодаря, госпожо Георгиева за отговора!\nК. Германова: И аз благодаря!\nГ. Пинелов: Давам думата на Цветелин Георгиев!\nЦветелин Георгиев: Извинявам се за по-късното ми включване в днешното заседание. Пожелавам всеки път така да започваме сесиите с една надежда за неща, по казуси, които ние не можем да решим сами и от страна на Държавата да има съдействие.\nДнес е последният ден, в който и на миналата сесия казахте, че трябва да бъдат доставени дървата. Колежката Лулева спомена това. Аз се извинявам на всички, че тази доставка все още не е налице. Кметът беше обещал и горското стопанство бяха обещали, че всеки един жител на Община Созопол ще има дърва, само че уви това не се случи. Да, в момента изкочиха и нови оправдания в лицето на превозвачи. В лицето на времето дори, което не е оправдание, обаче в душите на хората, защото те стоят на студено. Не искам никой да обвинявам. Помъчихме се всички заедно, опитахме се всички заедно да се опитаме да ангажираме цялата общност да излезем на преден план, за да може да бъдат подсигурени дървата на хората, обаче не се случва. Коментирам ги дървата на хората, защото бях поискал не на миналата, а на по-предходната сесия писмено да ми бъде казано: колко жители все още нямат дърва и с какви дърва разполагаме?! Затова не бях уведомен нито писмено, нито устно. Беше ми обещано, но не е изпълнено. Аз, за дървата не знам дали да подходя като въпрос, но ни беше обещано - все още ги няма.\nСледващият ми въпрос, г-н Кмете, в следващия бюджет Вие предвидили ли сте да плащаме пътните на администрацията, на хората които пътуват и работят в администрацията. Преди години пътните се заплащаха. Знам, че сте в трудна ситуация и най-вероятно се затруднявате това да бъде изпълнено, но ако имате малка възможност дори, и частично по някакъв начин помислете, и за тези хора. Те са Ваши служители. В Община Созопол не получават големи заплати. Да, те имат сигурни доходи и са на целогодишна работа, но не получават големи заплати, и наистина се затрудняват да си плащат пътните. Ако имате възможност предвидете го в бюджета, просто ви го подсказвам, може и да сте го предвидили вече не знам.\nДругият ми въпрос: В с. Атия, горното старо селище, мина Атия има един обект, в който се извършва строителна дейност. Не знам дали се строи сграда или ограда, но жителите се притесняват, че не е оставено разстояние за тротоар. Тротоар, по който те искат да стигнат примерно до площада, от където тръгва автобуса. Тротоар, по който искат да стигнат до пенсионерския клуб. Там не е предвидено. Вчера се разходих и видях, бях на този обект, потърсих някой, който да попитам, какви са намеренията и какви са амбициите на човека, който го строи, но не можах да намеря никой. Запознайте се кой е този, който е дал разрешение на този човек по този начин да строи, ако не е предвидено да се остави такова разстояние, защото и самият човек строителят, който извършва тази дейност дали не е подведен в даденото му разрешение. И в следващият момент ние да му кажем събори го, защото инфраструктурата трябва да е подредена по друг начин, защото другите сгради и другите къщи, които са в близост до всяка една сграда се оставя пространство за тротоар. Моля ви се, проверете го това нещо и сигнализирайте на кмета да предупреди човека, преди да е направил сериозни инвестиции и ако има възможност нека да оставим място за тротоар, защото жителите на село Атия старо селище се притесняват, че няма къде да вървят и трябва да излязат на самия път.\nТова са ми въпросите господин Кмете, ако можете да ми отговорите.\nГ. Пинелов: Господин Янакиев, отговорете на колегата Георгиев.\nТ. Янакиев: Да. Правя го веднага, господин Председател! Господин Георгиев, днес беше денят 30 ноември, за който на среща с кметовете се взе решение да бъдат доставени дървата. Този ден беше определен от тогавашното ръководство на Общинско предприятие озеленяване и гори, от което ръководство в момента няма и помен. Около 80% от населението, което е платило дърва е снабдено. Не знам дали се оправдавам, ако ви давам реални факти за това че дървата, които са платени за местото население в община Созопол, отиват в село Маринка. Ако това е оправдание, да значи се оправдавам. Ако вие не желаете да бъдете запознат с подобни факти това е ваш проблем. Обръщам се към вас, господин Председател, аз мисля че трябва да информираме Общинския съвет, когато са налице такива факти и това би било едно честно отношение от моя страна, друго всичко е приказки, така че дървата ще бъдат снабдени. Аз исках да видя и такава активна позиция каквато имаше преди четири години, когато хората март месец не бяха си получили дървата, защото март месец не е като октомври, нито пък януари е като ноември в община Созопол, но както и да е. Аз се извинявам, че така емоционално говоря, но при положение, че всички ние се стараем, както вие казахте, г-н Георгиев, всички ние се стараем заедно, хората да си получат дървата. Някой да прави алъш-вериш на техния гръб и на нашия гръб, аз не го приемам това нещо, и това не е оправдание, а това е даване на факти. По тази тема приключвам. Относно бюджета, г-н Георгиев, ако имате някакви предложения може да си ги направите за бюджета. Относно пътните на нашите хора за администрацията на Община Созопол, благодаря ви че сте загрижен така за тях, само ще кажа, че с докладна на Секретаря на Община Созопол са предвидени разходи за пътните на служителите, които работят в общинска администрация. Досега се плащаха пътните разходи на учителите, които не са от съответното населено място. Тук сега ще кажа, както и вие казахте, Община Созопол може да си е стъпила на краката, но все още не е изплувала напълно от блатото, все пак трябва да се съобразяваме с харчовете. Ние ще трябва да се съобразяваме с харчовете, които правим. Ще каже, че тази година имаме голяма събираемост на данъци и можем така да се каже да отпуснем коланите. Предполагам, може би ще ме попитате какъв е процента на събираемост на данъците, за да ви отговоря и дали е имало други години такава събираемост, но това е може би за вас маловажна тема. Така че имал съм предвид, г-н Георгиев, средства за хората, които пътуват и са служители на общинска администрация. Относно Атия, съжалявам не мога да ви бъда полезен в тази ситуация. Не знам за кой обект точно става въпрос. Аз доколкото знам, прощавайте ако греша, но това което знам е, че в общинската администрация няма постъпили жалби, които да визират съответния обект в село Атия. Сега разбирам, че трябва да се сезирам по вашият въпрос и ще го направя, и още днес ще разпоредя на служителите от незаконното, ако бъдете така добър да кажете къде е този обект или още по-добре ще е да ги заведете на място, и ще можем да отреагираме веднага. Ще можем да разберем дали има строителни книжа, как са изготвени, от кого са одобрени, дали са одобрени по законов начин, защото аз трябва да ви кажа, че нашият главен архитект е изключително стриктна. Аз не вярвам, така както ми го анонсирахте вие, тя да е издала книжата. По мои наблюдения е изключително стриктна, даже прекалено.....\nЦ. Георгиев: Благодаря за изчерпателния отговор. Да споменахте преди години, пак казвам преди години мен не ме интересува. Интересува ме днес, пак аз казвам, извинявам се на всички защото не чух извинение, от името на всички.\nТ. Янакиев: А трябваше да ви интересува и отпреди години. Така, както се биете в гърдите. Нали сте общественик и радетел за човешките права и нужди. Трябваше!\nЦ. Георгиев: Господин Кмете, аз не се бия в гърдите - върша си работата, така както вие не се биете в гърдите, че сте кмет. Вършите си работата, нали така !\nТ. Янакиев: Винаги съм си я вършил и преди да бъда кмем.\nЦ. Георгиев: Благодаря ви! Дано да не споменаваме след години какво е било при вас и какво не е било. Да си жив и здрав и имам чувството, че вие към мен с лични нападки влизате, но няма значение. Предавам това, което хората искат и предавам, за да може да чуете и вие и да може да реагирате. Благодаря Ви!\nГ. Пинелов: Господин Георгиев в подкрепа на вашите думи, аз също чувствам някаква вина, защото бяхме подведени и всеки един от нас преди две сесии беше подведен, и то впоследствие разбрахме, че не е от кмета господин Янакиев, а от един бивш служител, който ни увери, че до края на месеца ще бъдат заредени всички хора с дърва. Дори аз бях упрекнат с думата, че съм бил „залитал”, макар че аз съм седнал здраво на стола си, но се радвам, че господин Янакиев е взел правилното решение и е отстранил този служител. Макар и по-трудно, но хората ще си получат дървата. Аз също чувствам някаква вина, защото подкрепих тази докладна и бях откровен, но бях излъган, а вие отидохте и на място. Тъй като за съжаление аз нямаше как, защото трябваше след сесията да оформирам чисто документално някои неща, имах желание, вие знаете ние си говорихме. Имах желание физически да присъствам, но вие отидохте на място и видяхте всичко, че всеки един беше подведен за дървата.\nЦветелин Георгиев: За дървата просто чакаме, защото няма и крайни срокове, и няма как да бъдат доставени.\nГ. Пинелов: Да, тя ситуацията е такава и времето се влоши. Господин Стефанов имате думата.\nИлиян Стефанов: Благодаря Ви, господин Председател! Уважаеми колеги, уважаеми г-н Янакиев, аз искам да изкажа благодарност за позицията, която взимате по отношение за остров „Св. св. Кирик е Юлита”. Наистина това е едно емблематично място за Созопол и наблюдавам там процеса, че ще се движат нещата доста сериозно и имам уверение, че ще се случат хубави работи. Благодаря също така и на всички будни граждани, и хора които бутат в тази насока това да се случва, само ще помоля по своевременно да бъдем уведомявани, когато ще има такива включвания, както днес министър Минеков. С този проект, за който се заговори, не знам дали го има някъде в Общината, също е хубаво да бъдем запознати, за да можем и ние да изкажем нашето мнение, когато бъдат включени такива лица. В този ред на мисли искам да Ви попитам за един друг обект, който е на територията на община Созопол, който представлява голям интерес за жителите на Созопол. Става въпрос за Алепу. По тази въпросна подпорна стена имате ли някакво развитие по този казус? Общината има ли информация по този казус и най-вече какво ще бъде вашето становище /на Общината/, ако някоя институция и там нашето съгласие за бутане ли, как ги виждате въобще нещата в този казус? Благодаря!\nТ. Янакиев: Благодаря Господин Стефанов, само искам да кажа, че с господин Пинелов бяхме обсъдили. Много кратък беше срока, в който се свързахме с Министър Минеков, говорихме с него, той изяви желание да се включи в нашата сесия, така че вината за материалите, които ще бъдат предоставени на края или че сте знаели, че министъра ще се включи на тази сесия я приемам изцяло аз. За в бъдеще ще се старая това да бъде по-навреме правено, доколкото е възможно.\nГ. Пинелов: Извинявам се господин Янакиев, но нека да споделим вината, но буквално днес до 9:10 не беше сигурно, че господин Минеков ще се включи, а и госпожа Нейкова беше на сесия в община Приморско, и не беше сигурно, че и тя ще се включи.\nС. Лулева: Извинявам се само искам да допълня, че разбираме че вие не сте знаели до последно, но не знам дали знаете излязоха статии в публичното пространство. Медиите бяха информирани и ние научихме от медиите, че ще има включване на министри. Само го вмятам. Обществеността знаеше, че ще се включва министъра в днешното онлайн заседание.\nГ. Пинелов: Аз лично с медии не съм коментирал.\nТ. Янакиев: Аз, г-жо Лулева, с министър Минеков се чух в събота. И аз, мисля че е по-важно наистина сега да получим концепцията, която е развита да я видим, и да я обсъдим. Вие господин Председател ще организирате това събиране да се случи и да го обсъдим. Относно Алепу, честно да ви кажа направо не ми се отваря този въпрос, защото това е един много горещ картоф или бумеранг, който ще се върне със страшна сила върху Община Созопол.\nНека госпожа Георгиева да обясни казуса в детайли, какво се случва. Само да кажа, че в мое лице, аз като кмет на Общината, ще защитавам интереса на Общината на 100% , а това което на мен ми се струва логично кой кого ще съди, ако изобщо някой съди някого, е може би добре да се проучи и да се направят експертни оценки, и да се види, какви ще бъдат въздействията върху околната среда евентуално, и при консервиране на обекта. След като се види какъв ще бъде планът за консервация. Ако не е консервиране, а събаряне на обекта за мен това е изключително важно и наложително да се направи, и оттам нататък вече ще видим какво ще е. Галя Георгиева ще ни обясни, какво точно е разпоредил съда и какви са угрозите за Община Созопол евентуално.\nГаля Георгиева: На този етап е много трудно да кажем в момента, какво ще се случва с Алепу. Кметът е прав, че първо ни трябват експертизите от Геозащита Варна, които са направили първите експертизи, че там терена е доста сериозно свлачище и активно. След това самото разрешение, което съда е обявил за нищожно, е за двуетапно строителство и първия етап - самата стена, е въведена в експлоатация от ДНСК, и сега тя реално функционира вече по правилата на ЗУТ, и оттук нататък самото премахване е момент, който трябва да бъде решен от ДНСК и от Регионално развитие, а не от Общината.\nТ.е. самата заповед за премахване и самото решение, дали въведената част е законна или не е закона, трябва да вземат те, защото масова практика в съдебната система в тази посока е, че след като е имало въвеждане в експлоатация, независимо, че на по-късен етап е отменено разрешението за строеж, не подлежат на премахване. Затова ви обяснявам, че твърде е рано Община Созопол да взимаме становище, какво ще правим, защото имаме много неизвестни. Затова наистина не можем да говорим, какво правим с Алепу.\nГ. Пинелов: Благодаря ви, госпожо Георгиева! Очакваме продължение на казуса да видим, какво се случва.\nИлиян Стефанов: И аз благодаря за отговорите, макар че не са достатъчно изчерпателни. В момента може би не можем да дадем точно, точни наши виждания. Искам само да помоля, г-н Янакиев, когато има такива казуси да се съберем целия Общински съвет и да се изкоментират тези неща, а не в един даден момент само да ни се представят едни данни или едни взети решения, които да стават дебат впоследствие и да доведат само до различни спорове. Така че да работим в екип, да работим заедно, да мислим за доброто бъдеще на Созопол. Благодаря!\nТ. Янакиев: Господин Стефанов, в момента който дойде време, аз ще го събера Общинския съвет, но както каза и Галя Георгиева, неизвестните са повече от известните въпреки решенията на съда. Просто трябва да изчакаме да видим, как ще се позиционират страните и в момента, в който се позиционират, аз ще ви запозная. Ще ви кажа какви биха били угрозите. На този етап не можем да измислим стратегия. Аз друго няма какво да кажа. При тези изходни данни, които имаме в момента аз така си мисля, а ако вие имате - кажете.\nИлия Стефанов: Просто питам дали има някаква друга информация, която да се обсъди и да се откоментира. Благодаря Ви!\nТихомир Янакиев: Не. Няма, Илияне. Само да ти кажа, че ми е много притеснено на мене, защото това е голяма инвестиция. Инвеститорът твърди, че е в порядъка на няколко милиона лева. На къде ще се насочат пристрациите на този инвеститор..... Това трябва да изчакаме да видим. В момента, в който се позиционира всяка страна, ние ще можем да съберем Общинския съвет, да кажем ето го сега проблема, помагайте да го решаваме.\nИлиян Стефанов: Супер, за това ставаше въпрос.\nГеорги Пинелов: Имате думата, г-н Николов!\nАндрей Николов: Уважаеми, господин Кмет, уважаеми господин Председател бих искал да споделя нещо позитивно, че преди известно време, преди две-три седмици, имаше един форум в Турция по програма Еразъм плюс. Проектът се наричаше: „Think again! It`s not a garbage!”, което в превод означава „Помисли отново. Това не е само боклук!”. Става въпрос за събиране и рециклиране на отпадъците. С голяма гордост искам да заявя, че координатор и представител на България в този форум е била наша съгражданка, която в момента е учителка в София. Тя се казва Елена Петкова, дъщеря е на доктор Кръстева - виден лекар в нашия град. Представила е държавата ни и в частност най-вече град Созопол. Става въпрос за добри практики при събирането на отпадъците и е даден за пример Созопол, с тези нови подземни контейнери, от които там са останали очаровани. Така че дерзайте, господин Кмете и все така. Благодаря!\nТихомир Янакиев: Искам само да допълня за общинските съветници, че са приели директива и в България от 2030-та година основния акцент ще бъде върху сепарацията и последващото оползотворяване на отпадъците, т.е. затова в тази връзка работим много, и на вниманието на общинските съветници ще подготвим такава докладна с публично-частно партньорство за изграждане на сепарационна инсталация, и последващо оползотворяване на отпадъците. Искам да ви кажа, че наистина нашето депо има ограничен времеви хоризонт на действие и той не е по-дълъг от една година. Така че аз ще подготвя на вашето внимание инициативи, които ако прецените, че трябва да се подкрепят, да подкрепите. Тези инициативи да бъдат в духа на всички тези европейски директиви, които се приемат. Благодаря!\nГеорги Пинелов: Господин Неделчев, имате думата.\nСтойчо Неделчев: Аз искам да говоря за остров Кирик. Министър Минеков добре ги говори нещата. Въпросът е, кметът да направи така, че да ни изпратите някакви дори и в малък мащаб материали, да ги разгледаме, защото и самите ние можем да дадем някакви идеи. Просто, като дойдат материалите да можем да се запознаем, да ги коментираме и да наместим нещата така, където на нас и на гражданите ни е удобно.\nГ. Пинелов: Разбира се, господин Неделчев. Аз също не съм се запознал със стратегията. Чухте госпожа Нейкова, че до петък ще ни бъдат изпратени някакви идейни проекти, така че в момента, в който ги имаме ние, ще ви бъдат препратени на вас да се запознаете.\nПанайот Рейзи: Г-н Председател, искам да задам два въпроса към кмета. На мене много ми харесват контейнерите, които се поставят и миналия път го питах, и сега пак ще го попитам: г-н Кмете, кога виждате крайният срок за приключване с тяхното поставяне и предвижда ли се някаква резяснителна кампания към гражданите?\nВторият ми въпрос е до момента, до ден-днешен, какъв процент от местните данъци има събрани? Това е.\nГеорги Пинелов: Благодаря на господин Рейзи! Господин Янакиев, имате думата да отговорите на колегата Рейзи.\nТихомир Янакиев: Уважаеми, господин Рейзи, кампания ще направим. Когато поставихме първите три експериментални в началото, бяхме направили едно разяснение. Сега ще го разширим и не само чрез сайта, и чрез фейсбук страницата на общината, а и всички канали, и медии, които обслужват Общината. Също така предлагам и на господин Председателя, няма да има нищо против и медиите, които обслужват Общинския съвет, също да отразят тази кампания. Успоредно с това ще изготвим и листовки, в които ще се описва процеса на депониране в този вид контейнери, защото преминаваме от една система на събиране на отпадъци към съвсем друга система на събиране, и трябва да има една по-добра съвест от страна на гражданите. Има някои важни неща - давам пример: в този контейнер не е добре да се изхвърля пепел от печката, когато пепелта не е загасена.\nОтносно данъците. Много добър въпрос, благодаря Ви за което.\nПанайот Рейзи: Господин Кмете, и въпросът ми беше, кога ги предвиждате да бъдат завършени?\nТихомир Янакиев: Аз и миналия път казах, че за летния сезон трябва да бъдат изпълнени. Те са около 40 точки. До първи май всичко ще бъде монтирано и ще работи. Пускам един по-дълъг времеви диапазон за всеки случай.\nПанайот Рейзи: Аз нямам намерение да ви питам, защо не сте ги направили, питам ви защото, колкото по-бързо ги направите хората ще свикнат с тях, в тази посока ми е въпроса.\nТихомир Янакиев: Към 25-ти ноември изпълнението на данък недвижими имоти е 101%, за такса битови отпадъци 83% ,за МПС е 91 %. Куцаме при събирането на патентния данък, които са почти 50% и туристическият данък е 73%. Данък придобиване е почти 150% . Сумарно е около100% на данъчните приходи, които трябва да бъдат събрани. Не бива обаче да се радваме прекалено, защото отново основният дял от тези цифри, които ги изброих се отнася и се пада на данък на придобиването, а ние не знаем каква ще бъде тенденцията за продажби на имоти през следващата година. Питал съм специалисти и те казаха, че тази тенденция ще се запази още поне 6 месеца. Надявам се да продължи и през цялата година, но въпреки всичко, ние си оставаме резерва и аванс.\nПанайот Рейзи: Ще задам тогава обратно въпроса: Колко е недобора, Кмете, който имате да събирате, защото вие сега ни давате отчет на събирания недобор от миналата година и затова ви се получава такъв голям процента.\nТихомир Янакиев: Не мога да ви дам в момента недобор. Мога да ви дам писмен отговор.\nПанайот Рейзи: Както и да е. Благодаря!\nГеорги Пинелов: Благодаря на господин Рейзи за зададените въпроси и на господин Янакиев за дадените отговори. Колеги, имате ли други въпроси към господин Янакиев? Разбирам, че няма.\nКолеги, всички сте получили проекта за дневен ред на днешното заседание в това число и докладната, която постъпи преди общите комисии - докладна записка №652/19.11.2021 г. от Тихомир Янакиев - кмет на община Созопол относно: Покана от Областен управител на област Бургас за свикване на извънредно неприсъствено заседание на общото събрание на Асоциация по ВиК на обособената територия, обслужвана от „Водоснабдяване и канализация“ ЕАД – Бургас. На заседанието на 23 ноември в комисията по законност беше обсъдена. Предлагам да бъде включена, като последна докладна към първа римска точка в дневния ред. Други някакви предложениа относно тази същата докладна да имате? Рязбирам, че няма, тогава нека да гласуваме докладна записка №652/19.11.2021 г. да бъде включена в дневния ред:\nКАТЯ СТОЯНОВА - ЗА\nПАНАЙОТ РЕЙЗИ - ЗА\nПриема се докладна записка №652 да влезе в дневния ред за разглеждане.\nПреминаваме към гласуване на самия дневен ред\nотносно:Даване на съгласие за парично дарение в полза на Военно формирование 54950 – Бургас\nотносно:Даване на съгласие за дарение на смазочни материали и консумативи за ремонт на автомобили на Дирекция „Жандармерия“ Бургас за нуждите на Зонално жандармерийско управление – Бургас\nДокладна записка №617/12.11.2021 г.Тихомир Янакиев.-кмет на община Созопол\nотносно:Организация на предоставянето на социални услуги в община Созопол чрез създаване на Комплекс за „Социални услуги и здравеопазване“ към община Созопол /КСУЗ/, като второстепенен разпоредител с бюджет по бюджета на община Созопол\nДокладна записка №652/19.11.2021 г.Тихомир Янакиев.-кмет на община Созопол\nотносно:Покана от Областен управител на област Бургас за свикване на извънредно неприсъствено заседание на общото събрание на Асоциация по ВиК на обособената територия, обслужвана от „Водоснабдяване и канализация“ ЕАД – Бургас.\nотносно:Ползване на собствени средства натрупани като отчисления по чл. 64 от Закона за управление на отпадъците за изграждане на площадки за подземни контейнери в гр.Созопол, доставка и монтаж на стационарни контейнери за отпадъци – подземна система.\nотносно:Изразходването на възстановените средства от Регионална инспекция по опазване на околната среда и водите - Бургас за внесените отчисления по чл. 60 и чл. 64 от Закона за управление на отпадъците в периода 01.03.2020-31.12.2020 г.\nотносно: Актуализиране на приходната и разходната част на бюджета на общинаСозопол за 2021г.\nотносно: Издаване на Разрешение, по реда на чл.124а, ал.1 от ЗУТ, за изработване на Подробен устройствен план - План регулация и застрояване, в обхват на поземлен имот с идентификатор 63029.122.32, по Кадастралната карта на с.Росен, земеделска територия, местност “Казаково лозе“, землище на с.Росен, извън границите на населеното място, с цел промяна предназначението, като се обособят пет нови самостоятелни урегулирани поземлени имота, с отреждане за изграждане на: в четири от новообразуваните урегулирани поземлени имота „за вилни сгради“ и в един урегулиран поземлен имот „за сграда за обслужващи дейности“ и План за улична регулация, за осигуряване на транспортен достъп до новообразуваните урегулирани поземлени имоти.\nотносно: Издаване на Разрешение, по реда на чл.124а, ал.1 от Закона за устройство на територията, за изработване на Подробен устройствен план - План регулация и застрояване, в обхват на поземлен имот с идентификатор 81178.6.237, по Кадастралната карта на гр.Черноморец, земеделска територия, местност “Аклади“, землище на гр. Черноморец, извън границите на населеното място, с цел промяна предназначението, като се обособят два нови самостоятелни, равноплощни, урегулирани поземлени имота, с отреждане за курорт и допълващи дейности, за изграждане на „сгради за отдих и курорт“.\nотносно:Издаване на Разрешение, по реда на чл.124а, ал.1 от ЗУТ, за изработване на Подробен устройствен план – парцеларенплан,за елементи на техническата инфраструктура, извън границите на населените места, за обект: „Кабелна линия – ниско напрежение, за захранване на поземлени имоти в местност „Старо селище“, в зоната по §4 от Закона за собствеността и ползването на земеделските земи, с.Атия, общ.Созопол.\nотносно:Изменение и допълнение на Решение №407, обективирано с Протокол №19/31.05.2021 год., на Общински съвет Созопол.\nДокладна записка №608/10.11.2021 г.отТихомир Янакиев - кмет на община Созопол\nотносно:Изразяване на съгласие за допускане на изменение на Подробен устройствен план – план за регулация и застрояване /ПУП – ПРЗ/ за УПИ I-379, м.”Чоплака”, землище на с.Равадиново, ПИ с идентификатор 61042.23.56 по КК на с.Равадиново, м.”Чоплака”, Община Созопол.\nДокладна записка №613/11.11.2021 г.отТихомир Янакиев - кмет на община Созопол\nотносно:Съгласуване на схема за поставяне на мемориален обект натериторията на гр.Созопол- бюст-паметник на Капитан Петко войвода\nДокладна записка №614/11.11.2021 г.отТихомир Янакиев - кмет на община Созопол\nотносно:Съгласуване на схема за поставяне на мемориален обект натериторията на гр.Созопол- Паметна плоча на ген.Лермонтов.\nДокладна записка №600/05.11.2021 г.отТихомир Янакиев - кмет на община Созопол\nотносно:прекратяване на съсобственост между Община Созопол и съсобственик в поземлен имот (ПИ) с идентификатор 40124.501.219, представляващи 19/1 485 квадратни метра идеални части (кв.м. ид.ч.) от ПИ, целият с площ 1 485 кв.м. с трайно предназначение на територията (ТПТ) „Урбанизирана“ и начин на трайно ползване (НТП): „Ниско застрояване /до 10м/“, находящ се в община Созопол, село Крушевец, улица "Цар Борис I".\nДокладна записка №609/10.11.2021 г.Тихомир Янакиев.-кмет на община Созопол\nотносно:Даване на съгласие за отдаване под наем на имоти с начин на трайно ползване „полски път“ и напоителни канали, които не функционират по реда на чл.37в, ал.16 Закон за собствеността и ползването на земеделски земи и чл. 75 б, ал.2 и ал. 3 от Правилника за прилагане на Закона за собствеността и ползването на земеделски земи.\nДокладна записка №610/10.11.2021 г.Тихомир Янакиев.-кмет на община Созопол\nотносно:Продажба чрез публичен търг с тайно наддаване, на поземлен имот (ПИ) с идентификатор 63015.503.143, находящ се в община Созопол, село Атия, квартал Атия, площ 519 квадратни метра (кв.м.) с трайно предназначение на територията (ТПТ): „Урбанизирана“ и начин на трайно ползване (НТП): "Ниско застрояване /до 10m/".\nДокладна записка №611/10.11.2021 г.Тихомир Янакиев.-кмет на община Созопол\nотносно:Продажба чрез публичен търг с тайно наддаване, на поземлен имот (ПИ) с идентификатор 63015.503.174, находящ се в община Созопол, село Атия, площ 472 квадратни метра (кв.м.) с трайно предназначение на територията (ТПТ): „Урбанизирана“ и начин на трайно ползване (НТП): "Ниско застрояване /до 10m/".\nДокладна записка №620/12.11.2021 г.Тихомир Янакиев.-кмет на община Созопол\nотносно:продажба чрез публичен търг с тайно наддаване, на поземлен имот (ПИ) с идентификатор 63015.503.140, находящ се в община Созопол, село Атия, целият с площ 586 квадратни метра (кв.м.), трайно предназначение на територията (ТПТ) "Урбанизирана" и начин на трайно ползване (НТП) "Ниско застрояване /до 10m/".\nПрекъсване на заседанието за 10-минутна почивка.\nПроверка на кворума след почивката.\nЦВЕТЕЛИН ГЕОРГИЕВ – ТУК\nЦВЕТАН ИВАНОВ – ТУК\nКолеги, присъстваме шестнадесет от седемнадесет общински съвентика, отсъства Панайот Рейзи, имаме кворум, така че можем да продължим нашата работа. Давам думата на Станимир Андонов - председател на комисията по законност да представи становището от заседанието проведено на 23 ноември. Имате думата г-н Андонов!\nСт. Андонов: Уважаеми г-н Председател, уважаеми г-н Янакиев, уважаеми колеги общински съветници, уважаеми служители от общинска администрация представям ви становище от заседанието на комисията по „Законност, обществен ред, сигурност, граждански права, молби и жалби”, проведено на 23.11.2021 г. При направената проверка присъстваха: Станимир Андонов, Желязко Иванов и Димитринка Господинова. Отсъстваха Панайот Рейзи и Анета Филипова.\nУчастие в заседанието взеха: Георги Пинелов – председател на Общинския съвет, Тихомир Янакиев – кмет на Община Созопол, Галина Георгиева – юрист на Община Созопол, Ваня Кирязова – юрист на Общински съвет Созопол и служители от общинска администрация.\nДокладна записка № 612/11.11.2021 г. от Тихомир Янакиев - кмет на община Созопол относно:\nДаване на съгласие за парично дарение в полза на Военно формирование 54950 – Бургас\nВъпроси и коментари по докладната нямаше. След гласуване:Станимир Андонов – „за”, Желязко Иванов – „за”, Димитринка Господинова – „за”, Панайот Рейзи - отсъства и Анета Филипова - отсъства, и в резултат на гласуването с три гласа „За“, докладната записка влиза за разглежданe на редовна сесия и се вземе решението така, както е по докладната.\nГ. Пинелов: Колеги, въпроси и коментари по докладната? Няма.\nПАНАЙОТ РЕЙЗИ - - - - - - - - - - - - --\nОбщински съвет Созопол приема\n1. На основание чл.21, ал.1, т.23 от Закона за местното управление и местнатаадминистрация дава съгласие община Созопол да дари на Военно формирование 54950 – Бургас сума в размер на 1000.00 /хиляда/ лева в рамките на бюджетната 2021 г.\n2. Възлага на Кмета на община Созопол да подпише договор за дарение с Военно формирование 54950 – Бургас.\nДокладна записка №615/11.11.2021 г. от Тихомир Янакиев - кмет на община Созопол относно:\nДаване на съгласие за дарение на смазочни материали и консумативи за ремонт на автомобили на Дирекция „Жандармерия“ Бургас за нуждите на Зонално жандармерийско управление – Бургас\nВъпроси и коментари по докладната нямаше. След гласуване След гласуване:Станимир Андонов – „за”, Желязко Иванов – „за”, Димитринка Господинова – „за”, Анета Филипова – отсъства, Панайот Рейзи – отсъства и в резултат на гласуването с три гласа „За“, докладната записка влиза за разглежданe на редовна сесия, и се вземе решението така, както е по докладната.\nНа основание чл.21, ал.1, т.23,вр.т.8 и чл.21, ал.2 от Закона за местното управление местната администрация във връзка с чл.249, ал.9, т.1 от Закона за министерство на вътрешните работи дава съгласие община Созопол да дари на Дирекция „Жандармерия“ Бургас за нуждите на Зонално жандармерийско управление – Бургассмазочни материали и консумативи за ремонт на автомобилите, като общата стойност на дарението не надвишава 2 000 /две хиляди/лева в рамките на бюджетната 2022 г.\nВъзлага на Кмета на община Созопол да подпише договор за дарение на гориво с Дирекция „Жандармерия“ Бургас или друго определено тяхно звено,като приложи към него двустранно подписани приемателно-предавателни протоколи, удостоверяващи предаването и приемането на дарението.\nДокладна записка №617/12.11.2021 г. Тихомир Янакиев.-кмет на община Созопол относно:\nОрганизация на предоставянето на социални услуги в община Созопол чрез създаване на Комплекс за „Социални услуги и здравеопазване“ към община Созопол /КСУЗ/, като второстепенен разпоредител с бюджет по бюджета на о